Title: ประกาศกรมปศุสัตว์ เรื่อง คุณสมบัติและหน้าที่ของสัตวแพทย์ผู้ควบคุมระบบการผลิตอาหารสัตว์ที่ผสมยา พ.ศ. 2561

ประกาศกรมปศุสัตว์
เรื่อง
คุณสมบัติและหน้าที่ของสัตวแพทย์ผู้ควบคุมระบบการผลิตอาหารสัตว์ที่ผสมยา
พ.ศ. ๒๕๖๑[๑]

โดยที่เป็นการสมควรกำหนดคุณสมบัติและหน้าที่ของสัตวแพทย์ผู้ควบคุมระบบการผลิตอาหารสัตว์ที่ผสมยา

อาศัยอำนาจตามความในข้อ
๓ ประกอบข้อ ๖ (๓) (๖) และ (๑๒) ของประกาศกระทรวงเกษตรและสหกรณ์ เรื่อง กำหนดลักษณะและเงื่อนไขของอาหารสัตว์ที่ผสมยาที่ห้ามผลิต
นำเข้า ขายและใช้ พ.ศ. ๒๕๖๑ อธิบดีกรมปศุสัตว์จึงออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศกรมปศุสัตว์ เรื่อง คุณสมบัติและหน้าที่ของสัตวแพทย์ผู้ควบคุมระบบการผลิตอาหารสัตว์ที่ผสมยา
พ.ศ. ๒๕๖๑

ข้อ
๒  ประกาศนี้ให้ใช้บังคับตั้งแต่วันที่
๒๕ กันยายน ๒๕๖๑

ข้อ
๓  ผู้รับใบอนุญาตผลิตอาหารสัตว์ควบคุมเฉพาะผลิตเพื่อขายอาหารสัตว์ผสมสำเร็จรูปและหัวอาหารสัตว์
ซึ่งประสงค์จะผสมยาต้านจุลชีพ ต้องจัดให้มีสัตวแพทย์ผู้ควบคุมระบบการผลิตอาหารสัตว์ที่ผสมยา
โดยสัตวแพทย์ผู้ควบคุมระบบการผลิตอาหารสัตว์ที่ผสมยาต้องไม่ใช่สัตวแพทย์ผู้ออกใบสั่งใช้ยา

ข้อ
๔  สัตวแพทย์ผู้ควบคุมระบบการผลิตอาหารสัตว์ที่ผสมยา
ต้องมีคุณสมบัติดังต่อไปนี้
(๑)
เป็นผู้ประกอบวิชาชีพการสัตวแพทย์ชั้นหนึ่ง
(๒)
ผ่านการฝึกอบรมหลักสูตรที่เกี่ยวกับอาหารสัตว์ที่ผสมยาซึ่งกรมปศุสัตว์ให้การรับรอง

ข้อ
๕  สัตวแพทย์ผู้ควบคุมระบบการผลิตอาหารสัตว์ที่ผสมยา
มีหน้าที่ดังต่อไปนี้
(๑)
ลงลายมือชื่อในหลักฐานการสั่งซื้อยา เช่น ใบสั่งซื้อ ใบรับของ ใบเสร็จรับเงิน
อย่างใดอย่างหนึ่ง โดยการลงลายมือชื่ออาจใช้ลายมือชื่ออิเล็กทรอนิกส์ (E - signature) ก็ได้
(๒)
ควบคุมระบบการนายาผสมลงในอาหารสัตว์ ควบคุมการจัดทำและเก็บเอกสารที่เกี่ยวข้อง ได้แก่
สูตรและบันทึกการผลิตอาหารสัตว์ที่ผสมยา รายการยาที่นามาใช้ ข้อมูลใบสั่งใช้ยา
การควบคุมคุณภาพของยาในอาหารสัตว์ ระบบการแยกเก็บอาหารสัตว์ที่ผสมยา
และระบบส่งมอบอาหารสัตว์ที่ผสมยาให้กับผู้รับใบอนุญาตขายอาหารสัตว์ควบคุมเฉพาะหรือผู้ใช้ที่สืบย้อนกลับได้
(๓)
ลงลายมือชื่อในสรุปรายงานปริมาณการใช้ยาที่นำมาใช้ผสมอาหารสัตว์
(๔)
ควบคุมการจัดให้มีการทดสอบคุณภาพยา การทดสอบการปนเปื้อนข้าม
และการทดสอบการกระจายอย่างสม่ำเสมอเป็นเนื้อเดียวกัน

ประกาศ
ณ วันที่ ๒๑ กันยายน พ.ศ. ๒๕๖๑
สรวิศ  ธานีโต
อธิบดีกรมปศุสัตว์

ปวันวิทย์/จัดทำ
๕  กุมภาพันธ์ ๒๕๖๒

[๑] ราชกิจจานุเบกษา
เล่ม ๑๓๕/ตอนพิเศษ ๒๕๑ ง/หน้า ๑๑/๙ ตุลาคม ๒๕๖๑